
Πρόλογος 


ΘΕΙΤΑ Λειτουργία ἀποτελεῖ τό κέντρο τῆς ὀρθόδοξης 

λατρείας. Εἶναι τό μεγαλύτερο μυστήριο τῆς Ἐκκλη- 
σίας µας, τό μυστήριο τῆς παρουσίας τοῦ Χριστοῦ ἀνά- 
μεσά µας. Γι’ αὐτό καί παραμένει πάντα ἢ μοναδική ἐλπί- 
δα ἀληθινῆς ζωῆς γιά τόν ἄνθρωπο. 

Στόν πνευματικό χῶρο τῆς θείας Λειτουργίας μᾶς 
εἰσάγει ἀριστοτεχνικά ὁ ἅγιος Νικόλαος Καβάσιλα, 
πού ἢ μνήμη του ἑορτάζεται στίς 20 Ἰουνίου. Ὁ ἱερός 
Καβάσιλας γεννήθηκε στή Θεσσαλονίκη γύρω στά 1922 
καί ὑπῆρξε μεγάλος μυστικός θεολόγος. καί κορυφαῖος 
θεωρητικός τῆς λειτουργικοπνευματικῆς ζωῆς, ὁ σηµα- 
ντικότερος ἐκπρόσωπος τοῦ ὀρθόδοξου ἀνθρωπισμοῦ 
τοῦ 14ου αἰ. 

Στά σοφά του συγγράμματα συγκαταλέγεται καί τό 
«Εἰς τὴν θείαν Λειτουργίαν». ἔργο κλασικό στό εἶδος 
του. Μιά σύνθεση ἐκλεκτῶν ἀποσπασμάτων τοῦ ἔργου 
αὐτοῦ, σέ νεοελληνική ἀπόδοση. παρουσιάζεται στίς 
ἑπόμενες σελίδες. 

Ὁ θεόπνευστος λόγος τοῦ ἁγίου ἀνοίγει τά πνευ- 
ματικά µας μάτια, κάνοντάς µας ἱκανούς νά πλησιάσου- 
µε μέ αἴσθηση ψυχῆς τή θεία Λειτουργία καί νά γίνουμε 
οὐσιαστικοί συμμέτοχοί της. ὄχι παθητικοί θεατές της. 
Ἔτσι θά μπορέσουμε ν᾽ ἀνταποχριθοῦμε μέ ἐπίγνωση 
στό εὐφρόσυνο κάλεσμα πού ἢ μητέρα µας Ἐκκλησία. 
ἐπαναλαμβάνει σέ κάθε εὐχαριστιακή της σύναξη: 
«Γεύσασθε καὶ ἴδετε ὅτι χρηστὸς ὁ Κύριος». 


1ΕΡΑ ΜΟΝΗ ΠΑΡΑΚΛΗΤΟΥ͂ 


Ἑρμηνεία τῆς δείας Λειτουργίας 


ΠΡΟΟΙΜΙΟ 


Ετο τῆς δείας Λειτουργίας εἶναι ἡ µεταθολή τῶν δώρων 
πού προσφέρουν οἱ πιστοί -τοῦ ἄρτου καί τοῦ οἴνου- 
σέ σῶμα καί αἷμα Χριστοῦ. Καί σκοπός της εἶναι ὁ ἁγιασμός 
τῶν πιστῶν οἱ ὁποῖοι μέ τή ϑεία μετάληψη ἀποκομίζουν τήν 
ἄφεση τῶν ἁμαρτιῶν τους, τήν κληρονομία τῆς θασιλείας 
τῶν οὐρανῶν καί κάϑε πνευματικό ἀγαϑό. 

Σ’ αὐτό τό ἔργο καί τό σκοπό συμθάλλουν οἱ προσευχές, 
οἱ ψαλμωδίες, τά ἁγιογραφικά ἀναγνώσματα καί ὅλα 
ἐκεῖνα πού τελοῦνται καί λέγονται στή διάρκεια τῆς Λει- 
τουργίας. Μέσα σ’ αὐτά εἶναι σάν νά θλέπουµε σ’ ἕναν πί- 
νακα ζωγραφισμένη ὁλόκληρη τή ζωή τοῦ Χριστοῦ, ἀπό 
τήν ἀρχή ὥς τό τέλος της. Γιατί ὁ καϑαγιασμός τῶν δώρων 
ἡ ἴδια δηλαδή ἡ ϑυσία, διακηρύσσει τό ϑάνατο, τήν ἀνάστα- 
ση καί τήν ἀνάληψή Του, καθώς τά δῶρα αὐτά μεταθάλλο- 
νται στό ἴδιο τό σῶμα τοῦ Κυρίου, σ’ αὐτό πού σταυρώϑη- 
κε, ἀναστήϑηκε καί ἀναλήφϑηκε. Ὅσα προηγοῦνται τῆς 
ϑυσίας, φανερώνουν τά γεγονότα πού ἔγιναν πρίν ἀπό τό 
ϑάνατο τοῦ Κυρίου, δηλαδή τήν ἔλευσή Του στόν κόσμο, τή 
δημόσια ἐμφάνισή Του, τά ϑαύματα καί τή διδασκαλία Του. 
Κι ἐκεῖνα πού ἕπονται τῆς ϑυσίας, συμθολίζουν τήν κάθοδο 
τοῦ Ἁγίου Πνεύματος στούς Αποστόλους, τήν ἐπιστροφή 
τῶν ἀνϑρώπων στό Θεό καί τήν κοινωνία τους μαζί Του. 

Οἱ πιστοί πού ἐκκλησιάζονται καί συμμετέχουν σέ ὅλα 
αὐτά µέ προσηλωμένο τό νοῦ, γίνονται πιό σταϑεροί στήν 

πίστη, πιό ϑερμοί στήν εὐλάθεια καί τήν ἀγάπη τους πρός 
τό Θεό. Μέ τέτοιες λοιπόν διαθέσεις ἀξιώνονται νά πλησιά- 
σουν καί τή φωτιά τῶν Μυστηρίων καί νά μεταλάθουν μέ 
κάϑε ἀσφόλεια καί οἰκειότητα. 

Αὐτό εἶναι συνοπτικά τό νόηµα τῆς ϑείας Λειτουργίας. 
Ἂς τήν ἐξετάσουμε τώρα ὅσο μποροῦμε λεπτομερέστερα, 
ἀρχίζοντας μ’ ἐκεῖνα πού τελοῦνται στήν ἁγία Πρόϑεση"”. 


Η ΠΡΟΣΚΟΜΙΔΗ 
Τά τίμια δῶρα 

Τό ψωμί καί τό κρασί πού προσφέρουν οἱ πιστοί γιά τή 
Λειτουργία, καί τά ὁποῖα συµθολίζουν τό σῶμα καί τό αἷμα 
τοῦ Κυρίου, δέν τοποϑετοῦνται ἀπό τήν ἀρχή στό Θυσια- 
στήριο γιά τή ϑυσία, ἀλλά πρῶτα τοποϑετοῦνται στήν 
ἁγία Πρόϑεση καί ἀφιερώνονται στό Θεό σάν δῶρα τίμια 
-αὐτή εἶναι πλέον καί ἡ ὀνομασία τους. 

Προσφέρουμε στό Θεό ψωμί καί κρασί, γιατί αὐτά ἀπο- 
τελοῦν τροφή ἀποκλειστικά ἀνϑρώπινη, μέ τήν ὁποία συ- 
ντηρεῖται καί ἐκδηλώνεται ἡ ζωή µας. ΓΙ’ αὐτό καί πιστεύε- 
ται πώς, ὅταν προσφέρει κανείς τροφή, εἶναι σάν νά προ- 
σφέρει τήν ἴδια τή ζωή. Ἐπειδή λοιπόν µέ τά ϑεῖα Μυστήρια 
ὁ Θεός μᾶς χαρίζει τήν αἰώνια ζωή, ἦταν φυσικό καί τό δικό 
μας δῶρο νά εἶναι κατά κάποιο τρόπο ζωή, γιά νά μήν εἶναι 
ἀταίριαστη ἡ προσφορά µας µέ τήν ἀνταπόδοση τοῦ Θεοῦ, 
ἀλλά νά ἔχει κάτι συγγενικό. Αλλωστε ὁ Κύριος παρήγγει- 
λε νά Τοῦ προσφέρουμε ψωμί καί κρασί, κι Αὐτός πάλι μᾶς 
ἀνταποδίδει «ἄρτον οὐράνιον» καί «ποτήριον ζωῆς». Θέλη- 
σε νά Τοῦ προσφέρουμε ἐμεῖς ἐφόδια τῆς πρόσκαιρης ζωῆς, 
κι Ἐκεῖνος νά μᾶς ἀντιπροσφέρει τήν αἰώνια ζωή. Γιά νά φα- 
νοῦν ἔτσι ἡ χάρη Του σάν ἀμοιθή καί τό ἀμέτρητο ἔλεός Του 
σάν πράξη δικαιοσύνης. 


" Ἁγία Πρόϑεση: Εἰδικός χῶρος πού θρίσκεται ἀριστερά ἀπό τήν ἁγία 
Τράπεζα, ὅπου τοποϑετοῦνται (προτίϑενται-πρόϑεση) τά δῶρα πού 
προσφέρουν (προσκοµίζουν-προσκομιδή) οἱ πιστοί γιά τή θεία Εὐχαρι- 
στία. Ἐδῶ γίνεται ἡ ἀναγκαία προετοιμασία τους ἀπό τόν λειτουργό ἱς- 
ρέα. 


᾿Ανάμνηση τῆς σταυρικῆς ϑυσίας 

Ὁ ἱερέας, ἀφοῦ πάρει στά χέρια του τόν ἄρτο, ἀπό τόν 
ὁποῖο ϑά κόψει τό ἱερό τμῆμα πού δά μεταθληϑεῖ σέ σῶμα 
Χριστοῦ, λέει: «Εἰς ἀνάμνησιν τοῦ Κυρίου καὶ Θεοῦ καὶ 
Σωτῆρος ἡμῶν Ἰησοῦ Χριστοῦ». Τά λόγια αὐτά ἀναφέρο- 
νται σ’ ὅλη τή Λειτουργία καί ἀνταποκρίνονται στήν πα- 
ραγγελία πού ἄφησε ὁ Χριστός ὅταν παρέδωσε τό µυστή- 
ριο τῆς ϑείας Εὐχαριστίας: «Τοῦτο ποιεῖτε εἰς τὴν ἐμὴν ἀνά- 
µνησιν» (Λουκ. 22: 19). 

Ἀλλά ποιά εἶναι αὐτή ἡ ἀνάμνηση; Πῶς ϑά ϑυμηϑοῦμε 
τόν Κύριο στή Λειτουργία καί τί δά διηγηϑοῦμε γι’ Αὐτόν; 
Μήπως ἐκεῖνα πού Τόν ἀπέδειξαν Θεό παντοδύναμο; Ὅτι 
δηλαδή ἀνέστησε νεκρούς, χάρισε τό φῶς σέ τυφλούς, 
πρόσταξε τούς ἀνέμους νά κοπάσουν χόρτασε χιλιάδες 
ἀνϑρώπους µέ λίγα ψωμιά; Ὄχι, ὁ Χριστός δέν ζήτησε νά 
ϑυμόμαστε αὐτά, ἀλλά μᾶλλον ἐκεῖνα πού φανερώνουν 
ἀδυναμία, δηλαδή τή σταύρωση, τό πάδος, τό ϑάνατο. Γιατί 
τά πάϑη ἦταν πιό ἀναγκαῖα ἀπό τά ϑαύματα. Τά πάϑη τοῦ 
Χριστοῦ μᾶς προξενοῦν τή σωτηρία καί τήν ἀνάσταση, ἐνῶ 
τά ϑαύματά Του ἀποδεικνύουν μόνο ὅτι Αὐτός εἶναι ὁ ἀλη- 
ϑινός Σωτήρας. 

Ἀφοῦ λοιπόν ὁ ἱερέας πεῖ, «Εἰς ἀνάμνησιν τοῦ Κυρίου...», 
προσϑέτει ἐκεῖνα πού δηλώνουν τή σταύρωση καί τό ϑάνα- 
το. Τεμαχίζει δηλαδή µέ τό μαχαίρι τόν ἄρτο, λέγοντας τήν 
προφητεία: «Σάν πρόθατο ὁδηγήϑηκε στή σφαγή. Καί σάν 
ἀρνί ἀμώμητο, πού παραμένει ἄφωνο μπροστά σ’ αὐτόν 
πού τό κουρεύει, ἔτσι κι Αὐτός δέν ἀνοίγει τό στόμα Του. 
Καταδικάστηκε σέ ταπεινωτικό ϑάνατο καί Τοῦ ἀρνήϑηκαν 
δίκαιη κρίση. Καί ποιός μπορεῖ νά μᾶς μιλήσει γιά τήν κατα- 
γωγή του; Γιατί ἐξαλείφϑηκε ἡ ζωή Του ἀπό τό πρόσωπο 
τῆς γῆς» (Ἠσ. 53: 7-8). Κι ἀφοῦ ἐναποδέσει στό ἅγιο Δισκά- 
ριο τό ἱερό τμῆμα πού ἔκοψε (᾿Αμνό), προσϑέτει τά λόγια: 
«Θυσιάζεται ὁ Ἁμνός τοῦ Θεοῦ, πού παίρνει ἐπάνω Του τήν 
ἁμαρτία τῶν ἀνϑρώπων» (πρθλ. Ἰω. 1: 29). Μετά χαράζει 
πάνω στόν Ἀμνό τό σημεῖο τοῦ σταυροῦ, δείχνοντας ἔτσι 
τόν τρόπο πού ἔγινε ἡ ϑυσία: μέ τό σταυρό. Ὕστερα, µέ τό 
μαχαίρι πού ἔχει σχῆμα λόγχης, κεντάει τόν Ἀμνό στό δεξί 


δ 


μέρος καί λέει: «Ἕνας ἀπό τούς στρατιῶτες Τοῦ τρύπησε 
τήν πλευρά μέ τή λόγχη». Καί χύνοντας µέσα στό ἅγιο Πο- 
τήριο κρασί καί νερό, συμπληρώνει: «κι ἀμέσως θγῆκε αἷμα 
καί νερό» (Ἰω. 19: 34). 


Μνημονεύσεις τῶν ὀνομάτων 

Ὁ ἱερέας συνεχίζει τήν Προσκομιδή. Ἀφαιρεῖ τώρα µικρά 
κομμάτια (μερίδες) ἀπό τούς ὑπόλοιπους ἄρτους, καί σάν 
δῶρα ἱερά τά τοποϑετεῖ στό ὅγιο Δισκάριο, λέγοντας γιά 
τό καθένα: «Εἰς δόξαν τῆς Παναγίας τοῦ Θεοῦ Μητρός» ἤ 
«Εἰς πρεσθείαν τοῦ τάδε ἢ τοῦ τάδε Ἁγίου» ἢ «Εἰς ἄφεσιν 
ἁμαρτιῶν τῶν τάδε ζώντων ἢ τῶν τάδε τεθνεώτων». 

Τί σημαίνουν αὐτά; Εὐχαριστία στό Θεό κοί ἱκεσία. Γιατί 
μέ τά δῶρα μας εἴτε ἀνταποδίδουμε στόν εὐεργέτη τήν 
εὐεργεσία πού μᾶς ἔκανε εἴτε καλοπιάνουµε κάποιον γιά νά 
μᾶς εὐεργετήσει. Ἔτσι κι ἐδῶ: ἡ Ἐκκλησία, μέ τά δῶρα πού 
προσφέρει στό Θεό, Τόν εὐχαριστεῖ, γιατί στά πρόσωπα 
τῶν ἁγίων της τῆς δόθηκαν ἡ ἄφεση τῶν ἁμαρτιῶν καί ἡ 
θασιλεία τῶν οὐρανῶν. Καί Τόν ἱκετεύει νά δοϑοῦν αὐτά τά 
ἀγαϑά καί στά παιδιά της ἐκεῖνα πού ἀκόμα ζοῦν καί τό τέ- 
λος τους εἶναι ἀθέθαιο, καϑώς ἐπίσης καί σ’ ἐκεῖνα πού 
ἔχουν πεϑάνει, ἀλλά μέ ἐλπίδες ὄχι τόσο καλές καί σίγου- 
ρες. Γι’ αὐτό λοιπόν μνημονεύει ὀνομαστικά πρῶτα τούς ἃ- 
γίους, ἔπειτα τούς ζῶντες καί τέλος τούς κεκοιμημένους. Καί 
γιά τούς ἁγίους εὐχαριστεῖ, ἐνῶ γιά τούς ἄλλους ἱκετεύει. 


Κάλυψη τῶν τιμίων δώρων 

Τά ὅσα εἰπώϑηκαν καί ἔγιναν πάνω στόν Ἀμνό, γιά νά 
συμθολίσουν τό ϑάνατο τοῦ Κυρίου, εἶναι ἁπλές περιγρα- 
φές καί σύμθολα. Ὁ Ἀμνός παρέμεινε ἄρτος, µόνο πού τώ- 
ρα ἔγινε δῶρο ἀφιερωμένο στό Θεό, καί συμθολίζει τό 
σῶμα τοῦ Χριστοῦ στήν πρώτη Του ἡλικία. Γι αὐτό ὁ ἱερέας 
ἀναπαριστᾶ τά ϑαύματα πού ἔγιναν στόν νεογέννητο Κύ- 
ριο στή φάτνη. Βάζει πάνω στόν ἄρτο τόν λεγόμενο Ἄστε- 
ρίσκο καί λέει: «Καί νά, τό ἀστέρι ἦρϑε καί στάϑηκε πάνω 
ἀπό τόν τόπο, ὅπου ἦταν τό Παιδί» (Ματϑ. 2: 9). Ὕστερα 
σκεπάζει τό Δισκάριο καί τό Ποτήριο µέ πολυτελή καλύμμα- 

τα καί ϑυμιάζει. Γιατί ἀρχικά ἦταν συγκαλυμμένη ἡ δύναμη 
τοῦ Χριστοῦ, μέχρι τόν καιρό πού Αὐτός ἄρχισε να ϑαυμα- 
τουργεῖ, καί ὁ Θεός Πατέρας ἔδινε τή μαρτυρία Του ἀπό τόν 
οὐρανό. 

Ἀφοῦ λοιπόν ὁλοκληρωϑεῖ ἡ Προσκομιδή, ὁ λειτουργός 
ἔρχεται στό Θυσιαστήριο, στέκεται μπροστά στήν ἁγία 
Τρόπεζα καί ἀρχίζει τή Λειτουργία. 


Η ΘΕΙΑ ΛΕΙΤΟΥΡΓΙΑ 
Δοξολογία 


«Εὐλογημένη ἡ θασιλεία τοῦ Πατρὸς καὶ τοῦ Υἱοῦ καὶ τοῦ 
ἁγίου Πνεύματος...». Μ’ αὐτή τή δοξολογία ἀρχίζει ὁ ἱερέας 
τή Λειτουργία. Γιατί καί οἱ εὐγνώμονες δοῦλοι τό ἴδιο κάνουν 
ὅταν παρουσιάζονται στόν κύριό τους. Πρῶτα-πρῶτα δη- 
λαδή τόν ἐγκωμιάζουν κι ἔπειτα τόν παρακαλοῦν γιά τίς δι- 
κές τους ὑποϑέσεις. 


Ερηνικά 

Καί ποιά εἶναι ἡ πρώτη αἴτηση τοῦ ἱερέα; «Ὑπὲρ τῆς 
ἄνωϑεν εἰρήνης καὶ τῆς σωτηρίας τῶν ψυχῶν ἡμῶν». Λέγο- 
ντας εἰρήνη, δέν ἐννοεῖ μόνο τή μεταξύ µας εἰρήνη, ὅταν δη- 
λαδή δέν μνησικακοῦμε ἐναντίον κανενός, ἀλλά καί τήν εἰρή- 
νη πρός τούς ἑαυτούς µας, ὅταν δηλαδή ἡ καρδιά µας δέν 
μᾶς κατηγορεῖ γιά τίποτα. Τήν ἀρετή τῆς εἰρήνης, θέθαια, 
τήν ἔχουμε πάντοτε ἀνάγκη, μά ἰδιαίτερα τήν ὥρα τῆς προ- 
σευχῆς, γιατί χωρίς αὐτήν κανείς δέν μπορεῖ νά προσευχη- 
δεῖ σωστά καί ν᾽ ἀπολαύσει κάποιο καλό ἀπό τήν προσευ- 
χή του. 

Στή συνέχεια παρακαλοῦμε γιά τήν Ἐκκλησία, γιά τό 
κράτος καί τούς ἄρχοντες, γιά ὅσους θρίσκονται σέ κινδύ- 
νους, γιά ὅλους γενικά τούς ἀνϑρώπους. Καί δέν προσευχό- 
μαστε μόνο γιά ὅ,τι ἐνδιαφέρει τήν ψυχή, ἀλλά καί γιά τά 
ἀναγκαῖα ὑλικά ἀγαδά -«ὑπὲρ εὐκρασίας ἀέρων, εὐφορίας 
τῶν καρπῶν τῆς γῆς...». Γιατί ὁ Θεός εἶναι ὁ αἴτιος καί χο- 
ρηγός ὅλων καί σ’ Αὐτόν μόνο πρέπει νά ἔχουμε στραμμένα 
τά θλέμματά µας. 


Σ’ ὅλες τίς αἰτήσεις τοῦ ἱερέα οἱ πιστοί ἐπαναλαμθάνουν 
µιά µόνο φράση, τό «Κύριε, ἐλέησον». Τό νά ζητᾶμε τό ἔλεος 
τοῦ Θεοῦ ἰσοδυναμεῖ μέ τό νά ζητᾶμε τή θασιλεία Του. Γι’ 
αὐτό καί οἱ πιστοί ἀρκοῦνται σ’ αὐτή τή δέηση, γιατί αὐτή 
τά περιλαμθάνει ὅλα. 


Ἀντίφωνα 


Ἔπειτα ἀρχίζουν οἱ ψαλμωδίες πού περιέχουν ϑεόπνευ- 
στα λόγια ἀπό τούς προφῆτες. Τά ἀντίφωνα -ἔτσι λέγο- 
ντοι- μᾶς ἁγιάζουν καί μᾶς προπαρασκευάζουν γιά τό µυ- 
στήριο. Ταυτόχρονα ὅμως μᾶς ϑυμίζουν τά πρῶτα χρόνια 
τῆς παρουσίας τοῦ Χριστοῦ στή γῆ, τότε πού Ἐκεῖνος δέν 
φαινόταν ἀκόμα στόν πολύ κόσμο, καί γι’ αὐτό ἦταν ἀπα- 
ραίτητα τά προφητικά λόγια. Ὅταν ἀργότερα ἐμφανίστη- 
κε ὁ Ἴδιος, δέν ὑπῆρχε πλέον ἀνάγκη τῶν προφητῶν ἀφοῦ 
Τόν ἔδειχνε παρόντα ὁ Βαπτιστής Ἰωάννης. 


Μικρή Εἴσοδος 

Τήν ὥρα πού ψάλλεται τό τρίτο ἀντίφωνο, γίνεται ἡ 
εἴσοδος τοῦ Εὐαγγελίου µέ συνοδεία λαμπάδων. Τό Εὐαγγέ- 
λιο τό κρατάει ὁ διάκονος ἤ, ἄν δέν ὑπάρχει διάκονος, ὁ ἱς- 
ρέας. Ἐνῶ λοιπόν αὐτός πρόκειται νά εἰσέλϑει στό Ἱερό, 
στέκεται σέ µικρή ἀπόσταση ἀπό τήν Ὡραία Πύλη καί πα- 
ρακαλεῖ τό Θεό νά τόν συνοδεύσουν ἅγιοι ἄγγελοι, γιά νά 
γίνουν συμμέτοχοί του στήν ἱερουργία καί τή δοξολογία. 
Στή συνέχεια σηκώνει ψηλά τό Εὐαγγέλιο, τό δείχνει στούς 
πιστούς καί, ἀφοῦ εἰσέλϑει στό Θυσιαστήριο, τό ἀποϑέτει 
στήν ἁγία Τράπεζα. 

Ἡ ὕψωση τοῦ Εὐαγγελίου συμθολίζει τήν ἀνάδειξη τοῦ 
Κυρίου, ὅταν ἄρχισε νά ἐμφανίζεται στά πλήδη. Γιατί µέ τό 
Εὐαγγέλιο δηλώνεται ὁ ἴδιος ὁ Χριστός. Τώρα λοιπόν πού 
φανερώνεται ὁ Χριστός, κανείς δέν προσέχει τά λόγια τῶν 
Προφητῶν γι’ αὐτό, μετά τή μικρή Εἴσοδο, ψάλλουμε ὅ,τι 
ἔχει σχέση μέ τήν καινούργια ζωή πού ἔφερε ὁ Χριστός. 
Ὑμνοῦμε τόν Ἴδιο τό Χριστό γιά ὅσα ἔκανε γιά μᾶς. Ἐγκω- 
μιάζουμε ἐπίσης τήν Παναγία ἤ ἄλλους ἁγίους, ἀνάλογα μέ 
τήν ἑορτή ἤ τόν ἅγιο πού τιμᾶ ἡ Ἐκκλησία κάϑε φορά. 

Τρισάγιος Ὕμνος 

Ἀνυμνοῦμε τέλος τόν ἴδιο τόν Τριαδικό Θεό, ψάλλοντας: 
«Ἅγιος ὁ Θεός, ἅγιος ἰσχυρός, ἅγιος ἀϑάνατος, ἐλέησον 
ἡμᾶς». Τό «Ἅγιος, ἅγιος, ἅγιος...» ἀποτελεῖ τόν ὕμνο τῶν 
ἀγγέλων (Ἡσ. 6:3). Καί τά «Θεός», «ἰσχυρός» καί «ἀϑάνατος» 
εἶναι λόγια τοῦ προφήτη Δαθίδ: «Ἐδίψησεν ἡ ψυχή µου 
πρὸς τὸν Θεόν, τὸν ἰσχυρόν, τὸν ζῶντα» (Ψαλμ. 41: 3). 

Ψάλλουμε τόν Τρισάγιο Ὕμνο µετά τήν εἴσοδο τοῦ Εὐαγ- 
γελίου, γιά νά διακηρύξουμε πώς µέ τήν ἔλευση τοῦ Χρι- 
στοῦ ἄγγελοι καί ἄνϑρωτποι ἑνώϑηκαν καί ἀποτελοῦν πλέ- 
ον μία Ἐκκλησία. 


᾿Αναγνώσματα 

Ἀμέσως μετά, ὁ ἱερέας παραγγέλλει σέ ὅλους νά μή στέ- 
κονται µέ ὀκνηρία, ἀλλά νά ἔχουν προσηλωμένο τό νοῦ 
τους σ’ ἐκεῖνα πού 8’ ἀκολουϑήσουν. Αὐτό σημαίνει τό 
«Πρόσχωμεν». Καί μέ τό «Σοφία» ὑπενδυμίζει στούς πιστούς 
τή σοφία µέ τήν ὁποία πρέπει νά συμμετέχουν στή Λει- 
τουργία. Αὐτή εἶναι οἱ καλοί λογισμοί πού ἔχουν ὅσοι εἶναι 
πλούσιοι σέ πίστη καί ξένοι ἀπό καθετί ἀνϑρώπινο. Εἶναι 
πράγματι ἀνάγκη νά παρακολουϑοῦμε τή Λειτουργία μέ 
τούς πρέποντες λογισμούς, ἄν θέθαια ϑέλουμε νά μή χά- 
νουµε ἄδικα τόν καιρό µας. Ἐπειδή ὅμως κάτι τέτοιο δέν 
εἶναι εὔκολο, χρειάζεται καί ἡ δική µας προσοχή καί ἡ ἐ- 
ξωτερική ὑπενθύμιση, ὥστε νά ξανασυγκεντρώνουµε τό 
νοῦ µας, πού συνεχῶς ξεχνιέται καί παρασύρεται σέ μάται- 
ες φροντίδες. 

Ἐπίσης καί ἡ ἐκφώνηση «Ὀρϑοί» περιέχει παραίνεση. Θέ- 
λει μπροστά στό Θεό νά στεκόµαστε πρόϑυμοι, μέ εὐλάθεια 
καί ζῆλο πολύ. Καί πρῶτο σημάδι αὐτοῦ τοῦ ζήλου εἶναι ἡ 
ὅρδια στάση τοῦ σώματός µας. 

Ὕστερα ἀπ’ αὐτές τίς ἐκφωνήσεις, διαθάζονται τό Άπο- 
στολικό καί τό Εὐαγγελικό ἀνάγνωσμα. Αὐτά δηλώνουν τή 
φανέρωση τοῦ Κυρίου, ὅπως γινόταν σιγά-σιγά µετά τήν 
πρώτη Του ἐμφάνιση στούς ἀνδρώπους. Στή μικρή Εἴσοδο 
τό Εὐαγγέλιο ἦταν κλειστό καί συμθόλιζε τό διάστηµα τῶν 
τριάντα πρώτων ἐτῶν τοῦ Κυρίου, τότε πού ὁ Ἴδιος ἀκόμα 

σιωποῦσε. Τώρα ὅμως πού διαθάζονται τά ἀναγνώσματα, 
ἔχουμε τήν πληρέστερη ἀποκάλυψή Του, µέ ὅσα ὁ Ἴδιος δί- 
δασκε δημόσια καί µέ ὅσα πρόσταζε τούς ἀποστόλους νά 
κηρύσσουν. 


Μεγάλη Είσοδος 


Σέ λίγο ὁ λειτουργός δά προχωρήσει πλέον στή ϑυσία. 
Καί πρέπει τά δῶρα πού πρόκειται νά ϑυσιαστοῦν νά τοπο- 
ϑετηϑοῦν στήν ἁγία Τράπεζα. Γι’ αὐτό ἔρχεται τώρα στήν 
Πρόϑεση, παίρνει τά τίμια δῶρα, τά κρατάει στό ὕψος τοῦ 
κεφαλιοῦ του καί θγαίνει ἀπό τό Ἱερό. Προχωρώντας μέ 
πολλή κοσμιότητα καί µέ θῆμα ἀργό, τά περιφέρει στό ναό, 
ἀνάμεσα στό πλῆϑος, συνοδευόμενος ἀπό λαμπάδες καί 
ϑυμιάματα. Τελικά εἰσέρχεται στό Θυσιαστήριο καί τά ἀπο- 
ϑέτει στήν ἁγία Τράπεζα. 

Στό πέρασμα τοῦ ἱερέα, οἱ πιστοί ψάλλουν καί προσκυ- 
νοῦν μέ κάϑε σεθασμό, παρακαλώντας νά τούς μνημονεύσει 
τήν ὥρα πού ϑά προσφέρει στό Θεό τά τίμια δῶρα. Γιατί 
ξέρουν πώς δέν ὑπάρχει ἀποτελεσματικότερη ἱκεσία ἀπό 
τούτη τή φρικτή ϑυσία, πού καϑάρισε δωρεάν ὅλες τίς 
ἁμαρτίες τοῦ κόσμου". 

Ἡ μεγάλη Εἴσοδος συμθολίζει τήν πορεία τοῦ Χριστοῦ 
πρός τήν Ἱερουσαλήμ, ὅπου ἔπρεπε νά ϑυσιαστεῖ. Καδθισµέ- 
νος τότε πάνω σέ ζῶο, ἔμπαινε στήν ἁγία Πόλη, συνοδευ- 
όμενος καί ὑμνούμενος ἀπό τά πλήϑη. 


Σύμθολο τῆς Πίστεως 


Ὁ ἱερέας καλεῖ τώρα τούς πιστούς νά προσευχηϑοῦν 
«ὑπὲρ τῶν προτεϑέντων τιμίων δώρων»: “Ἂς παρακαλέ- 


Ἔ Χαρακτηριστικό λειτουργικό στοιχεῖο τῆς Μεγάλης Εἰσόδου εἶναι ὁ 
Χερουθικός Ὕμνος, πού ψάλλεται σέ ἀργό µέλος ἀπό τό χορό: «Οἱ τὰ Χε- 
ρουθὶμ μυστικῶς εἰκονίζοντες καὶ τῇ ζωοποιῷ Τριάδι τὸν τρισάγιον 
ὕμνον προσάδοντες, πᾶσαν τὴν θιοτικὴν ἀποϑώμεϑα μέριμναν, ὡς τὸν 
θασιλέα τῶν ὅλων ὑποδεξόμενοι, ταῖς ἀγγελικαῖς ἀοράτως δορυφορού- 
μενον τάξεσιν. ᾿Αλληλούια». Δηλαδή: «Ἐμεῖς πού μυστικά εἰκονίζουμε τά 
Χερουθείμ καί ψάλλουμε στή ζωοποιό Τριάδα τόν τρισάγιο ὕμνο, ἄς ἀφή- 
σουµε κάϑε θιοτική μέριμνα, γιά νά ὑποδεχϑοῦμε τόν Βασιλιά τῶν ὅλων 
πού ἀόρατα συνοδεύεται ἀπό τά ἀγγελικά τάγματα. Ἀλληλούια». 

σουµε τό Θεό ν’ ἁγιαστοῦν τά τίµια δῶρα πού εἶναι µπρο- 
στά µας, ὥστε νά ἐκπληρωϑεῖ ἔτσι ὁ ἀρχικός µας σκοπός”. 

Ὕστερα, ἀφοῦ προσδέσει καί ἄλλες αἰτήσεις, παρακινεῖ 
ὅλους νά ἔχουν μεταξύ τους εἰρήνη («Ερήνη πᾶσι») καί ἀγά- 
πη («Αγαπήσωμεν ἀλλήλους...»). Κι ἐπειδή τή μεταξύ µας 
ἀγάπη ἀκολουϑεῖ ἡ ἀγάπη στό Θεό καί ἡ τέλεια καί ζωντα- 
νή µας πίστη σ’ Αὐτόν γι’ αὐτό, ἀμέσως µετά, ὁμολογοῦμε 
τόν ἀληϑινό Θεό: «Πατέρα, Υἱὸν καὶ ἅγιον Πνεῦμα, Τριάδα 
ὁμοούσιον καὶ ἀχώριστον». 

«Τὰς ϑύρας, τὰς ϑύρας: ἐν σοφία πρόσχωμεν», συμπλη- 
ρώνει ὁ λειτουργός. Μ᾿ αὐτό ϑέλει νά πεῖ: “Ανοῖξτε διάττλα- 
τα ὅλες τίς πόρτες, δηλαδή τά στόματα καί τ’ αὐτιά σας, 
στήν ἀληϑινή σοφία, δηλαδή σέ ὅσα ὑψηλά μάϑατε καί πι- 
στεύετε γιά τό Θεό. Αὐτά συνεχῶς νά λέτε καί ν᾽ ἀκοῦτε, 
καί μάλιστα μέ ζῆλο καί προσοχή”. 

Τότε οἱ πιστοί ἀπαγγέλλουν δυνατά τό Σύμθολο τῆς Πί- 
στεως («Πιστεύω εἰς ἕνα Θεόν...»). 


Ἁγία ἀναφορά 

«Στῶμεν καλῶς: στῶμεν μετὰ φόθου' πρόσχωμεν τὴν 
ἁγίαν ἀναφορὰν ἐν εἰρήνῃ προσφέρειν», προτρέπει πάλι ὁ 
ἱερέας. Δηλαδή: “Ἂς σταθοῦμε γερά σέ ὅσα ὁμολογήσαμε 
μέ τό «Πιστεύω...», χωρίς νά κλονιζόμαστε ἀπό τούς αἱρε- 
τικούς: ἄς σταθδοῦμε µέ φόθο, γιατί εἶναι μεγάλος ὁ κίνδυνος 
νά πλανηϑοῦμε. Ὅταν ἔτσι σταδεροί παραμένουμε στήν 
πίστη, τότε ἄς προσφέρουμε τά δῶρα µας στό Θεό µέ εἰρή- 
νη”. 

Στό σημεῖο αὐτό οἱ πιστοί πρέπει νά ἔχουν στό νοῦ τους 
καί τά λόγια τοῦ Κυρίου: «Ἂν προσφέρεις τό δῶρο σου στό 
ϑυσιαστήριο καί ϑυμηϑεῖς ὅτι κάποιος ἔχει κάτι ἐναντίον 
σου, συμφιλιώσου πρῶτα μαζί του, καί µετά ἔλα νά προ- 
σφέρεις τό δῶρο σου» (πρθλ. Ματϑ. 5: 23-24). 

Ἀφοῦ λοιπόν ὁ ἱερέας ἀνυψώσει τίς ψυχές καί τά φρο- 
νήματα τῶν πιστῶν ἀπό τά ἐπίγεια πρός τά οὐράνια, ἀρχί- 
ζει τήν εὐχαριστήρια προσευχή. Μιμεῖται ἔτσι τόν πρῶτο 
Ἱερέα, τό Χριστό, πού εὐχαρίστησε τό Θεό Πατέρα προτοῦ 
παραδώσει τό μυστήριο τῆς ϑείας Εὐχαριστίας. 

Τόν δοξολογεῖ τώρα κι αὐτός καί Τόν ὑμνεῖ µαζί µέ τούς 
ἀγγέλους. Τόν εὐγνωμονεῖ γιά ὅλες τίς εὐεργεσίες πού μᾶς 
ἔκανε ἀπό τήν ἀρχή τῆς δημιουργίας. Τόν εὐχαριστεῖ ἰδιαί- 
τερα γιά τήν ἔλευση τοῦ Μονογενοῦς Του Υἱοῦ στόν κόσμο 
καί γιά τήν παράδοση τοῦ μυστηρίου τῆς ϑείας Εὐχαριστίας. 
Διηγεῖται μάλιστα καί τά σχετικά µέ τόν Μυστικό Δεῖπνο, 
ἐπαναλαμθάνοντας τά ἴδια τά λόγια τοῦ Κυρίου: «Λάθετε, 
φάγετε... Πίετε ἐξ αὐτοῦ πάντες...» (Ματϑ. 26:26-27). 

Ὁ ἱερέας, ἀφοῦ πεῖ, “Ἔχοντας λοιπόν στό νοῦ µας αὐτή 
τή σωτήρια ἐντολή καί ὅλα ὅσα ἔχουν γίνει γιά μᾶς, δηλαδή 
τή σταύρωση, τήν ταφή, τήν τριήμερη ἀνάσταση, τήν ἀνά- 
ληψη στούς οὐρανούς, τήν ἐνϑρόνιση στά δεξιά τοῦ Πατέ- 
ρα, τή δεύτερη καί ἔνδοξη πάλι παρουσία”, καταλήγει μέ 
τήν ἐκφώνηση: «τὰ σὰ ἐκ τῶν σῶν σοὶ προσφέροντες κατὰ 
πάντα καὶ διὰ πάντα, σὲ ὑμνοῦμεν, σὲ εὐλογοῦμεν, σοὶ 
εὐχαριστοῦμεν, Κύριε, καὶ δεόμεϑά σου, ὁ Θεὸς ἡμῶν». 

Μέ τοῦτα τά λόγια εἶναι σάν νά λέει στόν οὐράνιο Πατέ- 
ρα: “Σοῦ προσφέρουμε τήν ἴδια ἐκείνη προσφορά πού ὁ 
ἴδιος ὁ Μονογενής Σου Υἱός πρόσφερε σ’ Ἐσένα, τό Θεό καί 
Πατέρα. Καί προσφέροντάς την Σ᾽ εὐχαριστοῦμε, γιατί κι 
Ἐκεῖνος προσφέροντάς την Σ᾽ εὐχαριστοῦσε. Τίποτα δικό 
μας δέν προσθέτουμε σ’ αὐτή τήν προσφορά τῶν δώρων. 
Γιατί δέν εἶναι δικά µας ἔργα τοῦτα τά δῶρα, ἀλλά δικά Σου 
δημιουργήματα. Οὔτε καί δική µας ἐπινόηση εἶναι αὐτός ὁ 
τρόπος τῆς λατρείας, ἀλλά Ἐσύ μᾶς τόν δίδαξες κι Ἐσύ μᾶς 
παρακίνησες νά Σέ λατρεύουμε μ’ αὐτόν τόν τρόπο. Γι’ 
αὐτό, ὅσα Σοῦ προσφέρουμε, εἶναι ἐξ ὁλοκλήρου δικά 
Σου. 

Τήν ἴδια στιγµή ὁ ἱερέας προσπίπτει καί ἱκετεύει ϑερμά 
τό Θεό. Παρακαλεῖ γιά τά δῶρα πού ἔχει μπροστά του, 
ὥστε νά δεχϑοῦν τό πανάγιο καί παντοδύναμο Πνεῦμα Του 
καί νά μεταθληϑοῦν ὁ μέν ἄρτος στό ἴδιο τό ἅγιο σῶμα τοῦ 
Χριστοῦ, ὁ δέ οἶνος στό ἴδιο τό ἄχραντο αἷμα Του. 

Ἔπειτα ἀπ᾽ αὐτές τίς εὐχές, ἡ ϑεία ἱερουργία ὁλοκληρώ- 
ϑηκε! Τά δῶρα ἁγιάστηκαν! Ἡ ϑυσία πραγματοποιήϑηκε! 
Τό μεγάλο ϑύμα καί σφάγιο, πού ϑυσιάστηκε γιά χάρη τοῦ 
κόσμου, θρίσκεται μπροστά στά μάτια µας, πάνω στήν 

ἁγία Τράπεζα! Γιατί ὁ ἄρτος δέν εἶναι πλέον τύπος τοῦ Δε- 
σποτικοῦ σώματος. Εἶναι τό ἴδιο τό πανάγιο σῶμα τοῦ Κυ- 
ρίου πού δέχτηκε ὅλες ἐκεῖνες τίς προσθολές, τά ραπίσμα- 
τα, τά φτυσίματα, τίς πληγές, τή χολή, τή σταύρωση. Καί ὁ 
οἶνος εἶναι τό ἴδιο τό αἷμα πού ξεπήδησε, ὅταν σφαζόταν 
τό σῶμα. Αὐτό εἶναι τό σῶμα, αὐτό εἶναι τό αἷμα πού ἔλαθε 
σύσταση ἀπό τό Ἅγιο Πνεῦμα, πού γεννήϑηκε ἀπό τήν 
Παρϑένο Μαρία, πού ϑάφτηκε, ἀναστήϑηκε τήν τρίτη ἡμέ- 
ρα, ἀνέθηκε στούς οὐρανούς καί κάϑησε στά δεξιά τοῦ Πα- 
τέρα. 

Καί πιστεύουμε πώς ἔτσι εἶναι, γιατί ὁ ἴδιος ὁ Κύριος εἶπε: 
«Τοῦτό ἐστι τὸ σῶμά μου... τοῦτό ἐστι τὸ αἷμά μου» (Μάρκ. 
14:22, 24). Καί γιατί ὁ Ἴδιος παρήγγειλε στούς Αποστόλους 
καί σ’ ὅλη τήν Ἐκκλησία: «Τοῦτο ποιεῖτε εἰς τὴν ἐμὴν ἀνά- 
µνησιν» (Λουκ. 22:19). Δέν δά πρόσταζε νά ἐπαναλαμθά- 
νουν αὐτό τό μυστήριο, ἄν δέν εἶχε σκοπό νά τούς δώσει τή 
δύναμη νά τό ἐπιτελοῦν. Καί ποιά εἶναι ἡ δύναμη; Τό Ἅγιο 
Πνεῦμα. Αὐτό εἶναι πού µέ τό χέρι καί τή γλώσσα τῶν ἱερέ- 
ων τελεσιουργεῖ τά μυστήρια. Ὁ λειτουργός εἶναι ὑπηρέτης 
τῆς χάριτος τοῦ Ἁγίου Πνεύματος, χωρίς νά προσφέρει τί- 
ποτε ἀπό τόν ἑαυτό του. ΓΙ’ αὐτό καί δέν ἔχει σημασία ἄν 
τύχει νά εἶναι ὁ ἴδιος γεμάτος ἁμαρτίες. Κάτι τέτοιο δέν νο- 
ϑεύει τήν προσφορά τῶν δώρων τά ὁποῖα εἶναι πάντοτε 
εὐάρεστα στό Θεό. Ὅπως κι ἕνα φάρμακο πού κατασκευ- 
άστηκε ἀπό ἄνϑρωπο ἄσχετο µέ τήν ἰατρική ἐπιστήμη, δέν 
χάνει τή δεραπευτική του δράση, ἀρκεῖ μόνο νά κατασκευ- 
άστηκε σύμφωνα µέ τίς ὁδηγίες τοῦ γιατροῦ. 

Ἀφοῦ λοιπόν συμπληρωδεῖ ἡ ϑυσία, ὁ ἱερέας, θλέποντας 
μπροστά του τό ἐνέχυρο τῆς ϑείας φιλανϑρωπίας, τόν Ἀμνό 
τοῦ Θεοῦ, εὐχαριστεῖ καί ἱκετεύει. Εὐχαριστεῖ τό Θεό γιά ὅ- 
λους τούς ἁγίους, γιατί στό πρόσωπό τους ἡ Ἐκκλησία 
θρῆκε ἐκεῖνο πού ζητάει, τή θασιλεία τῶν οὐρανῶν. Ἰδιαίτερα 
-«ἐξαιρέτως»- εὐχαριστεῖ γιά τήν ὑπερευλογημένη Θεοτόκο 
καί ἀεπτάρϑενο Μαρία, γιατί αὐτή ὑπερθαίνει κάϑε ἁγιοσύ- 
νη. Καί ἱκετεύει ὁ ἱερέας γιά ὅλους τούς πιστούς -τούς κεκοι- 
μημένους καί τούς ζῶντες- γιατί αὐτοί δέν ἔφτασαν στήν τε- 
λειότητα ἀκόμα κι ἔχουν ἀνάγκη ἀπό προσευχή. 

Θεία Κοινωνία 

Σέ λίγο ὁ λειτουργός δά κοινωνήσει ὁ ἴδιος καί δά προ- 
σκαλέσει καί τούς πιστούς στά δεῖα Μυστήρια. Ἐπειδή 
ὅμως δέν ἐπιτρέπεται σέ ὅλους ἀνεξαίρετα ἡ ϑεία Μετάλη- 
ψη, ὁ ἱερέας, ὑψώνοντας τόν ζωοποιό Ἄρτο καί δείχνοντάς 
Τον ἐκφωνεῖ: «Τὰ ἅγια τοῖς ἁγίοις». Εἶναι σάν νά λέει: “Νά ὁ 
Ἄρτος τῆς ζωῆς! Τόν θλέπετε. Λοιπόν τρέξτε νά τόν µετα- 
λάθετε. Ὄχι ὅμως ὅλοι, ἀλλά ὅποιος εἶναι ἅγιος. Γιατί τά 
ἅγια ἐπιτρέπονται µόνο στούς ἁγίους”. 

Ἁγίους ἐδῶ ἐννοεῖ ὄχι µόνο ἐκείνους πού ἔφτασαν στήν 
τελειότητα τῆς ἀρετῆς, ἀλλά κι ἐκείνους πού ἀγωνίζονται 
νά φτάσουν σ’ αὐτήν ἔστω κι ἄν ἀκόμα ὑστεροῦν. Γι’ αὐτό 
οἱ χριστιανοί, ἄν δέν πέφτουν σέ ϑανάσιμα ἁμαρτήματα, 
πού τούς χωρίζουν ἀπό τό Χριστό καί τούς νεκρώνουν 
πνευματικά, δέν ἔχουν κανένα ἐμπόδιο νά κοινωνοῦν”. 

Στήν ἐκφώνηση τοῦ ἱερέα, «Τὰ ἅγια τοῖς ἁγίοις», οἱ πιστοί 
ἀποκρίνονται δυνατά: «Εἷς ἅγιος, εἷς Κύριος, Ἰησοῦς Χριστός, 
εἰς δόξαν Θεοῦ Πατρός». Γιατί κανείς δέν ἔχει τήν ἁγιότητα 
ἀπό μόνος του, οὔτε καί εἶναι κατόρϑωμα τῆς ἀνϑρώπινης 
ἀρετῆς, ἀλλά ὅλοι ἀπό τό Χριστό τήν ἀντλοῦν. Καί ὅπως, ἄν 
κάτω ἀπό τόν ἥλιο τοποϑετηϑοῦν πολλοί καθρέφτες, ὅλοι 
ἀκτινοθολοῦν καί νομίζεις ὅτι θλέπεις πολλούς ἥλιους, ἐνῶ 
στήν πραγματικότητα ἕνας εἶναι ὁ ἥλιος πού ἀστράφτει σέ 
ὅλους τούς καϑρέφτες, ἔτσι καί ὁ μόνος Ἅγιος, ὁ Χριστός, 
καϑώς διαχέεται µέ τή μετάληψη µέσα στούς πιστούς, φαί- 
νεται σέ πολλές ψυχές καί παρουσιάζει πολλούς ὡς ἁγίους. 
Αὐτός ὅμως εἶναι ὁ ἕνας καί μοναδικός Ἅγιος. 

Ἀφοῦ λοιπόν μ’ αὐτόν τόν τρόπο συγκαλέσει ὁ λειτουρ- 
γός τούς πιστούς στό ἱερό δεῖπνο, μεταλαμθάνει πρῶτα ὁ 
ἴδιος καί οἱ ἄλλοι κληρικοί πού θρίσκονται στό ἅγιο Βῆμα. 
Προηγουμένως ὅμως χύνει ϑερμό νερό µέσα στό ἅγιο Πο- 


Ἔ Ἄλλωστε ἡ ϑεία Λειτουργία γίνεται γιά νά κοινωνοῦν οἱ πιστοί. 
Ὅπως λέει ὁ Μέγας Βασίλειος, «τό νά κοινωνεῖ κανείς καί νά µεταλαμθά- 
νει κάϑε μέρα τό ἅγιο σῶμα κοί αἷμα τοῦ Χριστοῦ, εἶναι καλό καί ὠφέλι- 
μο». Ἡ συχνή ϑεία Κοινωνία, ὅμως, προὐποδέτει τόν συνεχή πνευματικό 
ἀγώνα καί τήν κατάλληλη προετοιμασία (νήψη-προσευχή, μετάνοια-ἐξο- 
μολόγηση κ.λπ.) 

τήριο, πράγμα πού ὑποδηλώνει τήν κάθοδο τοῦ Ἁγίου 
Πνεύματος στήν Ἐκκλησία. Γιατί αὐτό τό ζεστό νερό, ἐπειδή 
καί νερό εἶναι ἀλλά καί φωτιά ἔχει µέσα του λόγω τοῦ 6ρα- 
σμοῦ, φανερώνει τό Ἅγιο Πνεῦμα, τό ὁποῖο µέ «ὕδωρ ζῶν» 
(Ἰω. 7:38) τό παρομοίασε ὁ Κύριος, καί µέ τή µορφή τῆς φω- 
τιᾶς κατέθηκε στούς ἀποστόλους τήν ἡμέρα τῆς Πεντη- 
κοστῆς. 

Στή συνέχεια ὁ ἱερέας στρέφεται πρός τό ἐκκλησίασμα 
καί, δείχνοντας τά Ἅγια, προσκαλεῖ ὅσους ϑέλουν νά κοινω- 
νήσουν νά προσέλϑουν «μετὰ φόθου Θεοῦ καὶ πίστεως». 
Νά μήν καταφρονήσουν δηλαδή τήν ταπεινή ἐμφάνιση πού 
ἔχουν τό σῶμα καί τό αἷμα τοῦ Κυρίου, ἀλλά νά πλησιά- 
σουν ἔχοντας ἐπίγνωση τῆς ἀξίας τῶν Μυστηρίων καί πι- 
στεύοντας ὅτι αὐτά προξενοῦν τήν αἰώνια ζωή σ’ ἐκείνους 
πού μεταλαμθάνουν. 

Τό σῶμα καί τό αἷμα τοῦ Χριστοῦ εἶναι ἀληϑινή τροφή 
καί ἀληϑινό ποτό. Καί ὅταν τά μεταλαμθάνει κανείς, δέν με- 
τατρέπονται αὐτά σέ ἀνϑρώπινο σῶμα, ὅπως γίνεται μέ 
τίς συνηϑισμένες τροφές, ἀλλά τό ἀνϑρώπινο σῶμα µετα- 
θάλλεται σ’ ἐκεῖνα. Ὅπως καί τό σίδερο, ὅταν ἔρδει σέ ἐπα- 
φή µέ τή φωτιά, γίνεται κι αὐτό φωτιά: δέν κάνει τή φωτιά 
σίδερο. 

Τή ϑεία Κοινωνία τή δεχόμαστε θέθαια μέ τό στόμα, ἀλλ 
αὐτή εἰσέρχεται πρῶτα στήν ψυχή κι ἐκεῖ ττραγματοποιεῖται 
ἡ ἕνωσή µας µέ τό Χριστό, ὅπως λέει καί ὁ ἀπόστολος 
Παῦλος: «Ἐκεῖνος πού ἑνώνεται µέ τόν Κύριο, γίνεται ἕνα 
πνεῦμα μ’ Αὐτόν» (Α΄ Κορ. 6:17). Χωρίς τήν ἕνωσή του µέ τό 
Χριστό, ὁ ἄνϑρωπος, ἀπό μόνος του, εἶναι ὁ παλαιός ἄν- 
ϑρωπος, ὁ ἄνθρωπος πού δέν ἔχει τίποτα κοινό µέ τό Θεό. 

Ποιά ὅμως εἶναι ἐκεῖνα πού ζητάει ἀπό ἐμᾶς ὁ Χριστός, 
γιά νά μᾶς ἁγιάσει µέ τά ϑεῖα Μυστήρια; Εἶναι ἡ κάϑαρση 
τῆς ψυχῆς, ἡ πίστη καί ἡ ἀγάπη στό Θεό, ὁ διάπυρος πό- 
ϑος καί ἡ λαχτάρα µας γιά τή ϑεία Κοινωνία. Αὐτά ἑλκύουν 
τόν ἁγιασμό, κι ἔτσι πρέπει νά κοινωνοῦμε. Γιατί πολλοί 
εἶναι ἐκεῖνοι πού προσέρχονται στά Μυστήρια, καί ὄχι µόνο 
δέν ὠφελοῦνται καθόλου, ἀλλά φεύγουν χρεωμένοι μέ ἀμέ- 
τρητες ἁμαρτίες. 

Ἀπόλυση 


Αφοῦ κοινωνήσουν οἱ πιστοί, εὔχονται νά παραμείνει µέ- 
σα τους ὁ ἁγιασμός πού ἔλαθαν καί νά μήν προδώσουν τή 
χάρη οὔτε νά χάσουν τή δωρεά. 

Ὁ ἱερέας τούς καλεῖ τώρα νά εὐχαριστήσουν μέ ζῆλο τό 
Θεό γιά τή ϑεία Μετάληψη. ΓΙ’ αὐτό λέει: «Ὀρϑοί... ἀξίως εὐ- 
χαριστήσωμεν τῷ Κυρίω». Ὄχι δηλαδή ξαπλωμένοι οὔτε 
καϑισμένοι, ἀλλά ὑψώνοντας τήν ψυχή καί τό σῶμα πρός 
Αὐτόν. Καί οἱ πιστοί µέ λόγια τῆς [ραφῆς δοξολογοῦν τό Θεό, 
πού εἶναι αἴτιος καί χορηγός ὅλων τῶν ἀγαϑῶν: «ΕΠ τὸ ὄνο- 
μα Κυρίου εὐλογημένον ἀπὸ τοῦ νῦν καὶ ἕως τοῦ αἰῶνος» 
(Ψαλμ. 112: 2). Ἀφοῦ ψάλλουν τρεῖς φορές αὐτόν τόν ὕμνο, 
ὁ ἱερέας θγαίνει ἀπό τό Θυσιαστήριο, στέκεται μπροστά 
στό πλῆϑος καί ἀπευϑύνει τήν τελευταία εὐχή: «Χριστὸς ὁ 
ἀληϑινὸς Θεὸς ἡμῶν...». Ζητάει ἀπό τόν Κύριο νά μᾶς σώσει 
μέ τό ἔλεός Του, γιατί ἀπό τόν ἑαυτό µας δέν ἔχουμε νά ἐπι- 
δείξουμε τίποτε ἄξιο σωτηρίας. ΓΙ’ αὐτό καί ὡς πρεσθευτές 
μνημονεύει πολλούς ἁγίους καί ἰδιαίτερα τήν παναγία Του 
Μητέρα. 

Τέλος, ὁ λειτουργός μοιράζει τό ἀντίδωρο. Αὐτό ἔχει ἁγια- 
στεῖ, καϑώς προέρχεται ἀπό τόν ἀρχικό ἄρτο, πού προσφέ- 
ραµμε στό Θεό γιά τήν τέλεση τῆς δείας Εὐχαριστίας. Οἱ πι- 
στοί παίρνουν µέ εὐλάθεια τό ἀντίδωρο, φιλώντας τό δεξί χέ- 
ρι τοῦ ἱερέα. Πατί αὐτό τό χέρι, μόλις πρίν ἄγγιξε τό πανάγιο 
σῶμα τοῦ Χριστοῦ, δέχτηκε ἀπό ἐκεῖνο τόν ἁγιασμό καί τόν 
μεταδίδει τώρα σέ ὅσους τό ἀσπάζονται. 

Ἐδῶ ἡ ϑεία Λειτουργία φτάνει στό τέλος της καί τό μυ- 
στήριο τῆς ϑείας Εὐχαριστίας ὁλοκληρώνεται. Γιατί καί τά 
δῶρα, πού προσφέραµε στό Θεό, ἁγιάστηκαν καί τόν ἱερέα 
ἁγίασαν καί στό ὑπόλοιπο πλήρωμα τῆς Ἐκκλησίας µετέ- 
δωσαν τόν ἁγιασμό. 

Γιά ὅλα αὐτά, λοιπόν στό Χριστό, στόν ἀληδινό Θεό µας, 
πρέπει κάϑε δόξα, τιμή καί προσκύνηση, μαζί μέ τόν ἄναρχο 
Πατέρα Του καί τό πανάγιο Πνεῦμα Του, τώρα καί πάντοτε 
καί στήν ἀτέλειωτη αἰωνιότητα. Αμήν. 


ΔΙΑΝΕΜΕΤΑΙ ΔΩΡΕΑΝ 


